
ŠAKIŲ RAJONO SAVIVALDYBĖS ADMINISTRACIJOS DIREKTORIUS

ĮSAKYMAS
DĖL ŠAKIŲ RAJONO SAVIVALDYBĖS ADMINISTRACIJOS DARBO TARYBOS RINKIMŲ KOMISIJOS IR ŠAKIŲ RAJONO SAVIVALDYBĖS ADMINISTRACIJOS DARBO TARYBOS RINKIMŲ TVARKOS APRAŠO PATVIRTINIMO

[bookmark: _GoBack]2017 m. lapkričio   21  d. Nr. AT-1096
Šakiai

Vadovaudamasis Lietuvos Respublikos vietos savivaldos įstatymo 29 straipsnio 8 dalies 2 punktu, Lietuvos Respublikos darbo kodekso 169 straipsnio 1 dalimi ir 171 straipsnio 2 dalimi, bei Šakių rajono savivaldybės administracijos nuostatų, patvirtintų rajono savivaldybės tarybos 2016 m. rugsėjo 23 d. sprendimu Nr. T-277 "Dėl Šakių rajono savivaldybės administracijos nuostatų patvirtinimo" 24 punktu,
tvirtinu:
1. Šakių rajono savivaldybės administracijos darbo tarybos rinkimų komisiją jos įgaliojimų laikui:
Jūratė Šneideraitienė - rajono savivaldybės administracijos Bendrojo skyriaus vyriausioji specialistė;
Gediminas Morkeliūnas - rajono savivaldybės administracijos Bendrojo skyriaus vyriausiasis specialistas;
Irmunda Čepulionienė - rajono savivaldybės administracijos Biudžeto ir turto skyriaus vyriausioji specialistė;
Ramūnas Venslovaitis – rajono savivaldybės administracijos vyriausiasis specialistas;
Renata Maciukevičienė - rajono savivaldybės administracijos Biudžeto ir turto skyriaus buhalterė;
Irena Bacevičienė - rajono savivaldybės administracijos Bendrojo skyriaus vyresnioji sekretorė;
Anelė Mockaitienė – rajono savivaldybės administracijos Kriūkų seniūnijos sekretorė.
2. Šakių rajono savivaldybės administracijos darbo tarybos rinkimų tvarkos aprašą (pridedama).
Šis įsakymas gali būti skundžiamas Lietuvos Respublikos administracinių bylų teisenos įstatymo nustatyta tvarka.


Administracijos direktorius	Dainius Grincevičius





Parengė 
Vyriausiasis specialistas

Ramūnas Venslovaitis
2017-11-14


ŠAKIŲ RAJONO SAVIVALDYBĖS ADMINISTRACIJOS DARBO TARYBOS RINKIMŲ TVARKOS APRAŠAS 

I SKYRIUS
BENDROSIOS NUOSTATOS

1. Šakių rajono savivaldybės administracijos (toliau – Savivaldybės administracija) darbo tarybos rinkimų tvarkos aprašas reglamentuoja Savivaldybės administracijos darbo tarybos (toliau - Darbo taryba) pirmųjų rinkimų organizavimą ir vykdymą.
2. Darbo tarybos pirmuosius rinkimus inicijuoja Savivaldybės administracijos direktorius, o organizuoja ir vykdo savivaldybės administracijos direktoriaus sprendimu sudaryta Rinkimų komisija.
3. Darbo taryba sudaroma iš 5 narių.
4. Darbo taryba renkama remiantis visuotine ir lygia rinkimų teise, slaptu balsavimu tiesioginiuose rinkimuose. 
5. Darbo tarybos rinkimuose gali dalyvauti ir balso teisę turi visi bent trijų nepertraukiamų mėnesių darbo ar tarnybos santykius Savivaldybės administracijoje turintys darbuotojai, dirbantys pagal darbo sutartis, ir karjeros valstybės tarnautojai (toliau – darbuotojai).

II SKYRIUS
DARBO TARYBOS RINKIMŲ KOMISIJA 

6. Rinkimų komisija organizuoja ir vykdo Darbo tarybos rinkimus:
6.1. nustato Darbo tarybos rinkimų datą; data negali būti vėlesnė kaip du mėnesiai nuo Rinkimų komisijos sudarymo dienos;
6.2. skelbia kandidatų į Darbo tarybos narius registravimą ir nustato datą, iki kurios gali būti keliami kandidatai, registruoja kandidatus ir sudaro galutinį kandidatų sąrašą;
6.3. organizuoja balsavimo biuletenių rengimą;
6.4. sudaro darbuotojų, turinčių teisę dalyvauti Darbo tarybos rinkimuose, sąrašą, remdamasi iš Savivaldybės administracijos gautais duomenimis;
6.5. praneša apie balsavimo laiką ir vietą balso teisę turintiems darbuotojams elektroniniu paštu arba kitomis informavimo priemonėmis;
6.6. organizuoja patalpų parengimą balsuoti;
6.7. suskaičiuoja rinkimų rezultatus ir paskelbia juos ne vėliau kaip per tris dienas nuo rinkimų dienos;
6.8. atlieka kitas funkcijas, būtinas Darbo tarybos rinkimams organizuoti ir vykdyti.

III SKYRIUS
DARBO TARYBOS RINKIMŲ ORGANIZAVIMAS

7. Kandidatus į Darbo tarybos narius gali siūlyti rinkimų teisę turintys Savivaldybės administracijos darbuotojai. Darbo tarybos nariais gali būti renkami darbuotojai, sulaukę aštuoniolikos metų ir kurių darbo ar tarnybos santykiai Savivaldybės administracijoje trunka ilgiau kaip šešis mėnesius, išskyrus savivaldybės administracijos direktorių, savivaldybės administracijos direktoriaus pavaduotoją ir Rinkimų komisijos narius.
8. Kiekvienas darbuotojas gali pasiūlyti po vieną kandidatą, raštu kreipdamasis į Rinkimų komisiją ir pateikdamas rašytinį siūlomo kandidato sutikimą būti renkamam į Darbo tarybą. 
9. Visų kandidatų į Darbo tarybą sąrašas sudaromas ne vėliau kaip keturiolika dienų iki Darbo tarybos rinkimų dienos.
10. Darbo tarybos rinkimai vyksta darbo metu. 
11. Darbo tarybos rinkimų materialinį techninį aprūpinimą suteikia Savivaldybės administracija.
12. Darbdavys sudaro sąlygas darbuotojams dalyvauti rinkimuose ir už šį laiką jiems yra mokamas jų vidutinis darbo užmokestis. 
13. Balsavimo biuleteniuose kandidatų į Darbo tarybos narius pavardės surašomos abėcėlės tvarka. Balsavimo biuletenyje nurodomas balsavimo pavyzdys ir renkamos Darbo tarybos narių skaičius. 
14. Balsavimo biuletenių skaičius turi atitikti Savivaldybės administracijos darbuotojų, turinčių balso teisę, skaičių. Kiekvienas balsavimo biuletenis turi būti pasirašytas Rinkimų komisijos pirmininko.
15. Balsavimo biuletenis išduodamas pasirašytinai. 
16. Rinkimuose dalyvaujantys darbuotojai kiekvienas turi po 5 balsus. Už kiekvieną balsavimo biuletenyje nurodytą kandidatą galima atiduoti tik po vieną balsą, pažymint tai balsavimo biuletenyje.
17. Pasibaigus Darbo tarybos rinkimų laikui, Rinkimų komisija skaičiuoja balsus. 
18. Atskirai suskaičiuojami galiojantys ir negaliojantys balsavimo biuleteniai. 
19. Balsavimo biuletenis laikomas negaliojančiu, jeigu jame pažymėta daugiau kandidatų, negu nustatytas renkamos Darbo tarybos narių skaičius, arba jame neįmanoma nustatyti rinkėjo valios.
20. Pagal galiojančių biuletenių skaičių nustatoma, ar Darbo tarybos rinkimai laikomi įvykusiais.
21. Darbo tarybos rinkimai laikomi įvykusiais, jeigu juose dalyvavo daugiau kaip pusė rinkimų teisę turinčių darbuotojų.
22. Jeigu dėl nepakankamo darbuotojų dalyvavimo Darbo tarybos rinkimuose šie rinkimai paskelbiami neįvykusiais, per artimiausias septynias dienas yra rengiami pakartotiniai rinkimai. Jie laikomi įvykusiais, jeigu juose dalyvavo vienas ketvirtadalis balsavimo teisę turinčių Savivaldybės administracijos darbuotojų.
23. Jeigu Darbo tarybos rinkimai laikomi įvykusiais, suskaičiuojami kiekvieno kandidato surinkti balsai, kandidatų sąrašas išdėstomas pagal rinkimuose gautą balsų skaičių mažėjančia tvarka ir rinkimų rezultatai įtvirtinami Darbo tarybos rinkimų protokolu.
24. Darbo tarybos rinkimų protokole privalo būti nurodyta:
24.1. darbo tarybos rinkimų vieta ir laikas;
24.2. darbo tarybos rinkimų komisijos sudėtis;
24.3. kandidatų į darbo tarybos narius sąrašas ir renkamos darbo tarybos narių skaičius;
24.4. darbuotojų, turinčių teisę dalyvauti darbo tarybos rinkimuose, skaičius;
24.5. darbo tarybos rinkimuose dalyvavusių darbuotojų skaičius, išduotų ir nepanaudotų balsavimo biuletenių skaičius;
24.6. atskirai galiojančių ir negaliojančių (biuleteniai, kuriuose pažymėta daugiau kandidatų, negu nustatytas renkamos darbo tarybos narių skaičius, arba kuriuose neįmanoma nustatyti rinkėjo valios) balsavimo biuletenių skaičius;
24.7. kiekvieno kandidato surinktų balsų skaičius (pateikiamas visas kandidatų sąrašas, išdėstytas pagal rinkimuose gautą balsų skaičių mažėjančia tvarka);
24.8. kandidatų, išrinktų į darbo tarybą, sąrašas;
24.9. kandidatų, rinkimuose gavusių bent vieną balsą, bet neišrinktų į darbo tarybą, sąrašas (pagal jų surinktų balsų skaičių mažėjančia tvarka), pagal kurį sudaromas atsarginių darbo tarybos narių sąrašas.

25. Išrinktais Darbo tarybos nariais laikomi tie kandidatai, kurie gavo daugumą balsų.
26. Jeigu keli kandidatai gauna vienodą skaičių balsų, išrinktu laikomas tas kandidatas, kurio darbo stažas Savivaldybės administracijoje yra didesnis.
27. Jeigu yra kandidatų, gavusių bent vieną balsą, bet neišrinktų į Darbo tarybą, iš jų sudaromas atsarginių Darbo tarybos narių sąrašas.
28. Darbo tarybos rinkimų rezultatai paskelbiami Savivaldybės interneto svetainėje.
29. Asmenys, esantys atsarginių Darbo tarybos narių sąraše, eilės tvarka gali tapti Darbo tarybos nariais tuo atveju, kai atsiranda laisva Darbo tarybos nario vieta.

IV SKYRIUS
BAIGIAMOSIOS NUOSTATOS

30. Darbuotojai, darbdavys arba darbdavio atstovas per penkias dienas nuo rinkimų rezultatų paskelbimo dienos gali raštu kreiptis į Rinkimų komisiją prašydami ištaisyti, jų manymu, per rinkimus padarytus Darbo kodekso pažeidimus. Rinkimų komisija šį prašymą turi išnagrinėti ir viešai paskelbti per tris dienas. Rinkimų komisijos sprendimas gali būti skundžiamas teismui per penkias dienas nuo jo viešo paskelbimo. Teismas gali priimti sprendimą uždrausti sušaukti išrinktą Darbo tarybą, iki išnagrinės pateiktą skundą. Teismas, nustatęs, kad buvo šiurkščiai pažeistos Darbo kodekso nuostatos ar suklastoti rinkimų dokumentai ir tai turėjo įtakos nustatant esminius rinkimų rezultatus, Darbo tarybos rinkimų rezultatus panaikina. Pakartotiniai rinkimai laikantis Darbo kodekso nustatytos tvarkos ir sąlygų turi būti surengti ne vėliau kaip po vieno mėnesio nuo teismo sprendimo įsiteisėjimo dienos.
31. Jeigu vidutinis Savivaldybės administracijos darbuotojų skaičius, apskaičiuotas Darbo kodekso nustatyta tvarka, padidėja dvidešimt procentų ar daugiau ir dėl to padidėja Darbo kodekso nustatytas Darbo tarybos narių skaičius, Darbo tarybos pirmininkas Darbo kodekso nustatyta tvarka inicijuoja naujo nario ar narių su įgaliojimais iki veikiančios Darbo tarybos kadencijos pabaigos rinkimus. Naujo nario ar narių rinkimus vykdo Darbo tarybos rinkimų komisija, taikydama Darbo kodekso 171 straipsnio nuostatas mutatis mutandis.
32. Kai Darbo taryba yra išrinkta, vėlesnius Darbo tarybos rinkimus organizuoja pati Darbo taryba.

______________________

